Egy újságíró érkezik egy kis magyar faluba, végigjárja a községet, hogy riportot készítsen az elmúlt 20 év eseményeivel kapcsolatban. Húszórás ott-tartózkodása alatt szemtanúkat faggat, hogy mindenre kiterjedő magyarázatot kapjon egy tragikus eseményre. 1956 őszén korábban jó barátok kerültek végzetes konfliktusba egymással. A gyilkosság egyéni indítékai és társadalmi előzményei a beszélgetések során mozaikszerűen bontakoznak ki. A szereplők természetes közvetlenséggel beszélnek az újabb és a régebbi eseményekről, mindegyikük a saját igazságát osztja meg a kérdezővel, máshonnan világít rá a múltban történtekre. A húsz fejezet mindegyike tömör, rövid: egy-egy óra eseményét mondja el. Megszólalnak a korszak hősei és antihősei, a falu közemberei és tisztségviselői, a téesz dolgozói, az állami gazdaság igazgatója, az 1945 utáni falu életében sorsdöntőnek számító emberek. A riporter találkozik az 1919-es Tanácsköztársaság résztvevőjével (idősebb Varga Sándorral), az egykori földbirtok grófjával, a megkeseredett funkcionáriussal, a néhai Kocsis Benjámin családjának tagjaival. A beszélgetések folytatódnak azokkal is, akik Béni halálában részesek voltak. Elmondhatja a véleményét a mozgalmi ember és a mindent elhárító közömbös értelmiségi (a fővárosi élet után vágyódó orvos).